LGBT simboliai

Vaivorykštės vėliava

Vaivorykštės vėliavą 1978 m. sukūrė San Francisko menininkas Gilbert Baker. Spalvų kompozicija buvo kelis kartus pakeista dėl plačiam naudojimui tinkamų medžiagų prieinamumo. Nuo 1979 m. iki šių dienų vaivorykštės vėliava susideda iš 6 juostų: raudonos, oranžinės, geltonos, žalios, mėlynos ir violetinės. Šios spalvos, atspindinčios LGBT bendruomenės vieningumą, naudojamos ant įvairių daiktų.

Biseksualų vėliava, trikampiai ir mėnuliai

Biseksualų vėliavą, pirmą kartą pasirodžiusią 1998 m. gruodžio 5 d., sukūrė Michael Page. Vėliavą sudaro plati rausvai raudona juosta viršuje (atspindi potraukį tai pačiai lyčiai), plati mėlynos spalvos juosta apačioje (atspindi potraukį priešingai lyčiai) ir siauresnė šviesiai violetinė juosta viduryje (atspindi potrauki abiem lytims). Rožinio ir mėlyno persidengiančių trikampių simbolio tiksli kilmė neaiški. Dviejų mėnulių simbolis buvo sukurtas norint išvengti rožinio trikampio, kuris asocijuosasi su naciais. Šis simbolis plačiai naudojamas Vokietijoje ir aplinkinėse šalyse.

Transseksualų simboliai

Simboliai, priskiriami transvestitams ir transseksualams paprastai sudaryti tiek iš vyro (♂), tiek iš moters (♀) simbolių.
Transseksualai taip pat turi savo vėliavą, kurią sukūrė Monica Helms. Vėliava pirmą kartą pasirodė 2000 m. LGBT eitynėse Finikse, JAV. Transseksualų vėliavą sudaro 5 juostos: dvi žydros spalvos, dvi rožinės spalvos ir viena baltos spalvos.

Lambda

Graikų abėcėlės raidė lambda 1970 m. buvo pasirinkta kaip LGBT simbolis. 1974 m. gruodžio mėn. Tarptautinis Gėjų Teisių Kongresas raidę lambda oficialiai pripažino gėjų ir lesbiečių teisių simboliu. Lambda simbolizijuoja santarvę ir teisingumą.

Kirvis

Dviašmenio kovinio kirvio simbolis buvo naudojamas Mino civilizacijoje (teigiama, kad jis simbolizavo matriarchatą). Šis ženklas, naudojamas nuo 7-ojo dešimtmečio pabaigos, simbolizuoja lesbiečių ir feminisčių stiprybę bei nepriklausomybę.

Interseksualų vėliava

Interseksualai yra žmonės, kurių lytiniai organai neatitinka nei vyro, nei moters anatomijos, arba turi ir vyro, ir moters anatomijos savybių.
Interseksualų vėliavą 2009 m. sukūrė Natalie Phox.

Aseksualų vėliava

Aseksualai yra žmonės, kurie neturi arba turi silpną seksualinį potraukį.
Aseksualų vėliava išrinkta 2010 m. rugpjūčio mėn. Juoda spalva simbolizuoja aseksualumą, pilka – būseną tarp seksualumo ir aseksualumo, balta – seksualumą, violetinė – bendruomenę.

„Lokių“ subkultūra

„Lokiais“ (angl. bears) vadinami gauruoti, stambūs (kai kada raumeningi) gėjai. Kai kurie „lokiai“ demonstruoja grubų vyriškumą, todėl dažnai niekina ir vengia moteriškų vyrų. Tarptautinę „lokių“ vėliavą 1995 m. sukūrė Craig Byrnes. Tokios vėliavos kabinamos prie naktinių klubų, kavinių, barų ir renginiuose, skirtuose tokio tipo žmonėms.

Odos subkultūra

Odos subkultūra labiausiai atsispindi gėjų bendruomenėje, tačiau tam tikros formos matomos lesbiečių, biseksualų bei heteroseksualų bendruomenėse. Odos subkultūros atstovai lytinių santykių metu mėgsta dėvėti erotiškus juodos odos drabužius ir aksesuarus. Odiniai rūbai buvo perimti iš motociklininkų (buvo daug gėjų – motociklininkų klubų). Motociklininkams šie rūbai buvo patogūs praktiškai, tačiau odos subkultūroje šios aprangos reikšmė jau liko tik simbolinė. Daugelis odos subkultūrą asocijuoja su BDSM.
Odos subkultūros vėliavą 1989 m. gegužės 28 d. pristatė Tony DeBlase.